Man vas ná hy glo meisie voor ma verkragArgieffoto Sers. Gerald Sedibe, woordvoerder van die polisie, het gesê ŉ gewapende man het Sondag by ŉ huis in die Machiding-nedersetting in Siyabuswa ingebreek waar die meisie en haar ma lê en slaap het. Hy het glo die ma se hande en voete met skoenveters vasgemaak voordat hy die tienermeisie voor haar ma verkrag het. “Hy het daarna die vrou van haar persoonlike besittings beroof en die meisie gedwing om saam met hom te gaan. Hy het haar na sy huis geneem waar hy haar weer herhaaldelik verkrag en die volgende oggend vrygelaat het,” het Sedibe gesê. Die polisie het dadelik na die verdagte begin soek en hy is Dinsdagmiddag by sy huis in hegtenis geneem. ŉ Vuurwapen is ook in die huis gevind. “Die 28-jarige verdagte is aangekla van verkragting, ontvoering, gewapende roof en die onwettige besit van ŉ vuurwapen. Hy sal binnekort in die Mdutjana-landdroshof verskyn,” het Sedibe gesê.